CELEX: 62019TN0580
Language: el
Date: 2019-08-20 00:00:00
Title: Υπόθεση T-580/19: Προσφυγή της 20ής Αυγούστου 2019 – Borborudi κατά Συμβουλίου

21.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/40
            
         
      Προσφυγή της 20ής Αυγούστου 2019 – Borborudi κατά Συμβουλίου
      (Υπόθεση T-580/19)
      (2019/C 357/49)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Sayed Shamsuddin Borborudi (Τεχεράνη, Ιράν) (εκπρόσωπος: L. Vidal, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση του Συμβουλίου της 27ης Μαΐου 2019, δυνάμει του εκτελεστικού κανονισμού (ΕΕ) 2019/855 του Συμβουλίου, περί διατήρησης του ονόματος του προσφεύγοντος στο παράρτημα IX του κανονισμού (ΕΕ) 267/2012·
               
            
                  —
               
               
                  να διατάξει το Συμβούλιο να αφαιρέσει το όνομα του προσφεύγοντος από το παράρτημα IX του κανονισμού (ΕΕ) 267/2012·
               
            
                  —
               
               
                  να καταδικάσει το Συμβούλιο στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει έξι λόγους.
      
                  1.
               
               
                  Με τον πρώτο λόγο προβάλλεται ότι το Συμβούλιο δεν τήρησε τον βαθμό απόδειξης που απαιτείται κατά την επιβολή κυρώσεων σε πρόσωπα και οντότητες, καθόσον επέβαλε κυρώσεις κατά του προσφεύγοντος και διατήρησε τον όνομά του στον κατάλογο προσώπων εις βάρος των οποίων έχουν επιβληθεί κυρώσεις από την Ένωση, χωρίς να συντρέχει νόμιμος για την έκδοση της προσβαλλόμενης πράξης.
               
            
                  2.
               
               
                  Με τον δεύτερο λόγο προβάλλεται ότι το Συμβούλιο υπέπεσε σε πραγματική πλάνη, καθόσον ο S. Borborudi δεν εργάζεται πλέον στον Οργανισμό Ατομικής Ενέργειας του Ιράν (ΟΑΕΙ), ο δε ΟΑΕΙ δεν αποτελεί πλέον οντότητα εις βάρος της οποίας έχουν επιβληθεί κυρώσεις από τον ΟΗΕ και το σχέδιο AMAD σταμάτησε το 2003.
               
            
                  3.
               
               
                  Με τον τρίτο λόγο προβάλλεται ότι το Συμβούλιο υπέπεσε σε νομική πλάνη καθόσον δεν προσδιόρισε την ποιοτική ή ποσοτική σημασία της φερόμενης συνεισφοράς του S. Borborudi στο πυρηνικό πρόγραμμα του Ιράν.
               
            
                  4.
               
               
                  Με τον τέταρτο λόγο προβάλλεται ότι το Συμβούλιο παρέβη την υποχρέωσή του να αιτιολογήσει το περιοριστικό μέτρο, καθόσον δεν κοινοποίησε τα στοιχεία που θα αποδείκνυαν τον λόγο για τον οποίο επιβλήθηκαν οι κυρώσεις έναντι του προσφεύγοντος.
               
            
                  5.
               
               
                  Με τον πέμπτο λόγο προβάλλεται ότι το Συμβούλιο παρέβη την υποχρέωσή του να γνωστοποιήσει τα έγγραφα που θεμελιώνουν τον λόγο επιβολής κυρώσεων, ακόμη και κατόπιν σχετικού αιτήματος του προσφεύγοντος.
               
            
                  6.
               
               
                  Με τον έκτο λόγο προβάλλεται ότι το Συμβούλιο παραβίασε την αρχή της αναλογικότητας, η οποία αποτελεί γενική αρχή του δικαίου την οποία οφείλει να τηρεί η Ευρωπαϊκή Ένωση.